उर्लाबारी, मोरङ — मोरङको कानेपोखरी गाउँपालिकामा आइतबार खोलाले बगाएर र पोखरीको पानीमा डुबेर दुई बालकको मृत्यु भएको छ ।
कानेपोखरी गाउँपालिका–७ स्थित चिसाङ खोलाले बगाएर सोही ठाउँका श्याम दर्जीका छ वर्षीय छोरा रेशम दर्जीको मृत्यु भएको हो ।
बिहान घरबाट हराएका दर्जीको खोजी गर्ने क्रममा बेलुका खोलाको बीचमा अड्किएको अवस्थामा शव भेटिएको इलाका प्रहरी कार्यालय पथरीका प्रहरी निरीक्षक कमल बजगार्इंले बताए।
त्यस्तै कानेपोखरी गाउँपालिका–३ मा आफ्नै घरको माछा पोखरीमा डुबेर विशाल राईका दुई वर्षीय छोरा अभि राईको मुत्यु भएको प्रहरीले जनाएको छ ।
विराटनगर — साढे ३३ किलो सुनको तस्करी प्रकरण र सनम शाक्यको हत्या सम्बन्धमा बुधबार ६३ जनामाथि जिल्ला अदालत मोरङमा मुद्दा दर्ता भएको छ । तीमध्ये पक्राउ परेका २९ जनाका साथै फरार रहेका ३४ जना गरी ६३ जनामाथि मुद्दा दर्ता भएको हो ।
यस घटनाको सम्बन्धमा जिल्ला प्रहरी कार्यालयले ६० दिनको अनुसन्धानको समय पूरा गरी सरकारी वकिल कार्यालयमार्फत अभियोगपत्रसहित मुद्दा दर्ता गरेको हो ।
उनीहरुमाथि सन् २०१५ देखि हालसम्म १७ अर्ब एक करोड ८० लाख १३ हजार ४९० रुपैयाँ १३ पैसा मूल्यबराबरको ३७ लाख ९९ हजार ५५९ ग्राम सुनको अवैध कारोबार गरेको भनेर बिगोसहितको अभियोग दर्ता भएको अदालतका श्रेस्तेदार नवराज दुलालले जानकारी भयो ।
आपराधिक समूह स्थापना, सञ्चालन गरी सुनचाँदी निकासीको अवैध कारोबार, अपहरण तथा शरीर बन्धक र कर्तव्यज्यानसम्बन्धी उनीहरुमाथि छुट्टाछुट्टै मुद्दा दर्ता गरिएको छ । छ जना पूर्व तथा वर्तमान प्रहरी पदाधिकारीमाथि सुनचाँदीको अवैध कारोवार सम्बन्धमा, छ जनामाथि ज्यान मुद्दा, १३ जना विमानका कर्मचारी र तीन जना सुन व्यापारी गरी २९ जनामाथि मुद्दा दर्ता गरिएको हो । गत माघ ७ गते दुवईबाट तस्करहरुले ल्याएको साढे ३३ किलो सुन त्रिभुवन विमानस्थल काठमाडौँबाट हराएको थियो । हराएको सो सुन बेपत्ता पारेको भनेर तस्कर समूहमाथि मोरङको उर्लाबारी बस्ने सनम शाक्यलाई अपहरण गरी हत्या गरेको आरोप छ । उनको शव विराटनगरमा गत फागुन १८ गते एउटा गाडीमा फेला परेको थियो ।
यस घटनाको सम्बन्धमा गृह मन्त्रालयले गत चैत २० गते एक महिनाका लागि सहसचिव ईश्वरराज पौडेलको नेतृत्वमा छानबिन समिति गठन गरेको थियो । सो समितिमा राष्ट्रिय अनुसन्धान शाखाका निर्देशक हुतराज थापा, वरिष्ठ प्रहरी उपरीक्षक वसन्तकुमार लामा, गृह मन्त्रालयका उपसचिव भविष्वर पाण्डे, उपन्यायधिवक्ता हरि रेग्मी, प्रहरी उपरीक्षक सुदिप पाठक, प्रहरी निरीक्षक भीष्म हुमागाईं, कानून अधिकृत भोजराज दाहाल र सई सुमन कार्कीसहित नौ जना छन् ।
हेटौंडा — कांग्रेस प्रवक्ता विश्वप्रकाश शर्माले सरकार विरुद्धको आन्दोलन अझै नटुंगिएको बताएका छन् । कांग्रेस हेटौंडा उपमहानगर समितिले आयोजना गरेको अगुवा कार्यकर्ता प्रशिक्षणमा बोल्दै उनले चिकित्सा शिक्षा विधेयकले कानूनको रुप नलिएसम्म आन्दोलन नरोकिने जानकारी दिए ।
‘अघिल्लो सरकारले ल्याएको अध्यादेश अनुसारको विधेयकको हुबहु कार्यान्वयन नै हाम्रो अडान हो, अहिलेको समस्याको समधान पनि त्यही हो,’ उनले भने, ‘डा. केसीको माग सम्बोधन भएको छ, सहमतिको एउटा दस्तावेज बनेको छ, कानूनको रुप नलिएसम्म हामी आन्दोलन रोक्दैनौँ ।’ उनले साउन १५ देशैभर हुने जनप्रदर्शन सशक्त बनाउन नेता कार्यकर्तालाई अनुरोध गरे ।
कांग्रेसले सडक र सदनमा आवाज उठाएको कारण सरकार सहमति गर्न बाध्य भएको पनि उनले दाबी गरे । ‘संसदमा गगनजीले भन्नुभयो कांग्रेस नउठेको भए के हुन्थ्यो, गोविन्द केसी सुतेको सुत्यै हुन्थे,’ उनले भने, ‘हामी नबोलेको भए अहिलेको सरकारले चाहे अनुसारको विधेयक पास हुन्थ्यो, कानून बन्थ्यो, डा. केसी अनसन बसेको बस्यै हुन्थ्ये र उहाँको ज्यान पनि जान सक्थ्यो ।’
प्रतिपक्षमा हुँदा मात्रै डा. केसीको मागमा समर्थन जनाएको आरोपको खण्डन गर्दै उनले सुशिल कोइरालाको नेतृत्वको सरकारले अधिकारसम्पन्न आयोग बनाएको, मेडिकल शिक्षाको शुल्क घटाएको र शेरबहादुर देउवा नेतृत्वको सरकारले डा. केसीको माग बमोजिमको अध्यादेश ल्याएको तर्क गरे ।
उनले प्रधानमन्त्री केपी शर्मा ओलीको अभिव्यक्ति गैरजिम्मेवार भएको भन्दै आलोचना गरे । ‘प्रधानमन्त्री जस्तो व्यक्ति गैरजिम्मेवार अभिव्यक्ति दिनुहुन्छ, डा. केसीलाई एउटा त्यान्द्रोको संज्ञा दिनुुहुन्छ अनि त्यही त्यान्द्रोसँग सहमति गर्नुहुन्छ,’ उनले भने, ‘एउटा झापाको मान्छेको कारण अर्को झापालीले माफी माग्नु परिरहेको छ ।
सभामुख र उपसभामुख फरक दलको हुनुपर्ने संवैधानिक व्यवस्था भएको भन्दै त्यसको कार्यान्वयनको लागि कांग्रेस अझै आन्दोलित हुने बताए ।
‘हामीलाई सभामुख उपसभामुख चाहिएर यो मुद्दा उठाएको हैन, कसलाई बनाउनुपर्छ बनाउनुस्,’ उनले भने, ‘तर संविधानको पालना सरकारको दायित्व हो, त्यो कार्यान्वयन गर्नुस् मात्रै भनेका हौँ ।’